მარი გელ-მანი

მარი გელ-მანი (ინგლ. Murray Gell-Mann; დ. 15 ეკენია, 1929, მანჰეტენი, ნიუ-იორკი, ააშ — ღ. 24 მესი, 2019, სანტა-ფე, ნიუ-მექსიკო, ააშ) — ამერიკალი ფიზიკოსი. თიში ნახანდეფი უმოსო ორხველუდჷ კვანტური ვეშ თეორიას, ელემენტარული წილაკეფიშ ფიზიკას დო ბირთვული ფიზიკას. გელ-მანიქ მიშეღჷ დიდი კონტრიბუცია ელემენტარული წილაკეფიშ თეორიაშ გოვითარაფაშა, რე კვანტური ქრომოდინამიკაშ თეორიაშ ართ-ართ დუმარსხუაფალი, წჷმარინუ კვარკიშ კონცეფცია. ელემენტარული წილაკეფიშ რკვიებეფიშ გეშა, 1969 წანას მარი გელ-მანის გინოჩეს ნობელიშ პრემია ფიზიკაშ დარგის.

დებადჷ მანჰეტენს, ურიეფიშ ფანიას. გურაფულენდჷ ფიზიკას იელიშ უნივერსიტეტის, სოდეთ მიპალუ ბაკალავრიშ ხარისხი 1948 წანას. უკულ ვიქტორ ვაისკოპფიშ ხემანჯღვერობათ გურაფა გაგინძორჷ მასაჩუსეტსიშ ტექნოლოგიაშ ინსტიტუტის, სოდეთ თხილუ ოდოქტორე დისერტაცია 1951 წანას.

გურაფაშ თებაშ უკულ მარი გელ-მანი მუშენდჷ შხვადოშხვა ომენცარე ინსტიტუტეფს. რდჷ კალიფორნიაშ ტექნოლოგიაშ ინსტიტუტიშ, ნიუ-მექსიკოშ უნივერსიტეტიშ დო ობჟათე კალიფორნიაშ უნივერსიტეტიშ ფიზიკაშ პროფესორი. ართი პერიოდის, 1972 წანას, მუშენდჷ CERN-ის ხოლო.

რესურსეფი ინტერნეტის
 მარი გელ-მანი Nobelprize.org-ის
 მარი გელ-მანი ენციკლოპედია ბრიტანიკას
 ნახანდეფი INSPIRE-HEP-ის
 მარი გელ-მანი TED-ის

კატეგორია:ამერიკალეფი
კატეგორია:ამერიკალი ფიზიკოსეფი
კატეგორია:ნობელიშ პრემიაშ ლაურეატეფი
კატეგორია:ნობელიშ პრემიაშ ლაურეატეფი ფიზიკაშ დარგის
კატეგორია:ამერიკალი ნობელიშ პრემიაშ ლაურეატეფი